1¿Wach caka bij 'ut? ¿Xataba n-caka mayij ti macunic, man queje ile ca 'alijin mas i utzil chomal re i Dios chake? 2¡N-queje ti ile! Yoj xa pacha oj camnak chic, man i mac atzalal n-ta chic re chake. ¿Wuchac 'uri caka ya tan chic kib che i macunic? 3¿N-iweta'am ta ba-ri: are xkajsax ya pakawi, xoj 'elok 'o re i Jesucrísto chake? Y we 'o re ire chake, xe'el 'uri junam xoj cam ru'. 4Are xkajsax ya pakawi, are 'uri xoj muk junam ru' i Jesucrísto, pacha oj camnak chic, man coj walij tan chic che jun c'aslemal c'ac'. Ile xak jun ru' pacha 'antal che i Crísto, chi xwalijsax chiquixol i camnak rumal i lo'laj u cho'ab i Ta. 5Xoj 'elok, lic 'o re ire chake; are xcam i Jesucrísto, junam ru' xak xoj cam yoj. Bay, we queje ile xe'elok, xak i u walijbal 'o re chake. 6Lic keta'am iri: i ka c'aslemal chi xka 'an ujer, pacha ya xcamsax junam ru' i Crísto are xrip chuwach i cruz. Queje ile xsachbex u wach i n-'us ta laj tak u rayijbal i ka ch'acul. 'O u chac xsachsaxic, man oj n-ta chic 'uri pu'ab i mac atzalal. 7Man jun we camnak chic, ya 'elnak chic pu'ab i mac atzalal. 8Y yoj, we oj camnak chic ru' i Crísto, cul ka c'ux che chi xak coj c'asi na ru'. 9Man keta'am chi Crísto xc'unsax chic sak chuwach, xak n-ca cam ta chic; I camic, n-ta chic u cho'ab puwi ire. 10Are xcam ire, xu sachsaj u cho'ab i mac atzalal. Xa julaj xcamic, y co'on ile; y wo'or c'aslic, ocsabal re u 'ij i Dios. 11Xak queje yix, chi 'ana che iwib pacha ix camnak chuwach i mac atzalal. Xui-ri, chiwetamaj chi ix c'aslic junam ru' i Jesucrísto chi Tolke, man cocsax ni u 'ij i Dios iwumal. 12Rumal-i, mi ya che i mac atzalal cu rajawij i ch'acul; mi ya che chi quix u tak chu 'onquil i n-'us ta laj tak i rayijbal. 13Mi jach i ch'acul pu'ab i mac atzalal chu chacuxic i n-'us taj. Are, chi jacha i ch'acul che i Dios chu chacuxic i 'utz. Chi 'ana ile man ix camnak te'ek, y wo'or ix c'as chic chuwach i Dios. 14Mi ya che i mac atzalal quix u rajawij, man ix 'o chic pu'ab i rutzil u c'ux i Dios, ix n-ta chic pu'ab i ujer 'atbal tzij tz'ibtalic. 15¿Wach caka 'an 'ut? ¿'Utz coj macun nawi we n-oj ta 'o pu'ab i ujer 'atbal tzij? ¿'Utz coj macun nawi man i rutzil u c'ux i Dios 'o pakawi? ¡No, n-queje ta ile! 16Lic iweta'am iri: we qui ya iwib pu'ab jun iwajaw chu 'onquil wach craj ire, quix e'el 'uri ix u mocom ire. Xak queje ile we quix cojon yix che i mac atzalal, que'elok lic ix 'o pu'ab, y quix cam rumal. We quix cojon che i Dios, quix c'asi na, xak ca suc'bax i c'aslemal chiwe. 17Mantiox che i Dios chi yix n-queje ta chic qui 'ano pacha xi 'an li ujer. Ujer lic ix u mocom i mac atzalal, péro wo'or ronojel i c'ux i cojom i sak laj tzij lic pacha i c'ut-tal chiwe. 18Are xix 'elsax pu'ab i mac atzalal, xix oc chu 'onquil i suc'ulic chuwach i Dios; lic ix mocom che. 19C'ax u tayic u be i tak iri chi quin bij chiwe, rumal-i xin bij chi i ka mac pacha ka patron. Yix ujer xi ya i ch'acul pu'ab i n-'us taj, pu'ab i n-ch'am taj, chu 'onquil i mac atzalal. Xak queje ile wo'or, chi jacha i ch'acul chu 'onquil i suc'ulic, 'anbal-re chiwe ix ch'am chuwach i Dios. 20Yix ujer, are ix u mocom i mac atzalal, i c'aslemal suc'ulic n-ta re chiwe. 21Ni'pa i mal xi 'an li ujer, n-ta xo'on-re chiwe, y wo'or to' quix q'uix chic che. Xak i mal-le to' cu petsaj i camic piwi. 22Péro wo'or, n-ix ta chic u mocom i mac atzalal, ix u mocom chic i Dios. Wo'or, ile 'o co'on-re chiwe man lic i jachom i c'aslemal che i Dios, xak que'elok qui rik i c'aslemal chi n-tu q'uisic. 23I mac atzalal que u toj i u mocom; are i tojbal que u mocom cu 'ano, are i camic cu ya chique. I Dios n-queje ta ile; i sipon chi cu ya i Dios chake are ka c'aslemal chi n-tu q'uisic junam ru' i Jesucrísto, chi Kajwal.
ROMANOS 6